一經堂爲王亦顔題
作者：王之道
朝代：宋

paragraphs: 我生非我有，天地暫委形。
諦觀子若孫，相值如浮萍。
崔昭與李兼，甚矣愚不靈。
積錢遺芸窟，轉手還星星。
何如散籯金，人遺以一經。
韋賢不可作，高風看典型。
公家世植德，蘭玉滋芳馨。
三鱣偶墮砌，伯魚初過庭。
明明有聖訓，言之爾其聽。
退而學詩禮，齋扉晝長扄。
矻矻對月牖，孜孜守風櫺。
冬映孫子雪，夜聚車公螢。
有時聞誦詩，流泉韵泠泠。
懸知睟見面，巖電仍雙熒。
行當擢賢科，發策驚天廷。
致君此其術，何獨取紫青。